Afrikaanse sanger kry nuwe hoop danksy skenkerAdam Barnard (Foto: Facebook) Die Afrikaanse sanger Adam Barnard gaan binnekort ŉ nieroorplanting kry. Die sanger se woordvoerder, Henri Scott, het die nuus Sondag met Maroela Media gedeel. Maroela Media het vroeër berig die sanger se niere werk nie behoorlik nie. Hy kry daarom al ŉ geruime tyd hemodialise-behandelings in die hoop dat sy gesondheid sal verbeter. Hemodialise is ŉ prosedure waartydens gifstowwe uit die bloed verwyder word deur middel van ŉ dialisemasjien, wat ook as ŉ kunsnier bekend staan. Die sanger ly aan die neuropatie-sindroom wat gekenmerk word deur die verlies van gevoel in ledemate, soos die hande. Die enigste geneesmiddel is ŉ suksesvolle nieroorplanting. “Sy gemoed is baie positief, en hy sien baie uit na die operasie omdat sy lewe daadwerklik gaan verander. Sy vrou, gebede en aanhangers dra hom. Hy is opgeruimd en borrelend. God is werklik groot,” sê Scott. Barnard kry daagliks terapie om hom voor te berei op die oorplanting. Die neuropatie-sindroom het onlangs ook sy gesondheid verder laat wankel. Scott sê egter die sanger is vol moed en sien daarna uit om weer heeltemal gesond te wees. Dit is nog nie seker wanneer die oorplanting gaan plaasvind nie. Barnard en Scott is vanjaar vir ’n Ghoema-toekenning vir die Halleluja SA-album benoem.